Nuwe Choc-veldtog laat die tone wikkel | Maroela Media
Choc is 'n internasionaal geregistreerde, nie-winsgewende organisasie wat fokus op ondersteuning van kinders, en hul families, wat 'n stryd voer teen kanker of ander lewensbedreigende, bloedverwante siektes.
"Plakkies is byna 'n voorvereiste in enige Suid-Afrikaner se klerekas," meen Carl Queiros, uitvoerende hoof van Choc. Die publiek word dus genooi om [op 14 Februarie] hul tone 'n blaaskans te gee en eerder sandale of plakkies, in stede van skoene, werk toe te dra.
Queiros gee te kenne dat die pad wat kinders en tieners met kanker moet loop, hoegenaamd nie 'n maklike een is nie.
"Om 'n gebeurtenis soos Flip Flop-dag te skep wat jaarliks geld insamel vir die bewusmaking van kanker by kinders, is beslis 'n hoogtepunt wat gevier moet word. Ons hoop dat die publiek op dié dag hul plakkies met oorgawe sal dra."
Die veldtog word deur PNA, een van Suid-Afrika se grootste en suksesvolste kuns- en skryfbehoeftewinkels, ondersteun.
"Die publiek kan by enige PNA-winkel 'n Flip Flop-dag-plakker teen R10 koop," sê Taryn Seegers, woordvoerder van die Choc-stigting. Plakkers kan ook by die naaste Choc-streekkantoor verkry word.
"Die meeste van ons sal dalk nooit in die skoene van diegene wat teen kinderkanker veg kan loop nie," sê Seegers. "Maar ons kan sekerlik één dag in 'n paar flip flops (plakkies) loop om hulle te wys dat ons nooit sal terugstaan in die stryd teen kinderkanker nie."
Besoek Choc se webwerf vir meer inligting oor die veldtog en waar om jou naaste streekkantoor op te spoor.